उपनिवेशों की आजादी ने इन देशों की जनता को भले ही राजनीतिक तौर पर मुक्त किया, लेकिन यह मुक्ति इन क्षेत्रों के लोगों को धार्मिक कुसंस्कारों और जात-पात की तरह के पिछड़ेपन से मुक्ति का सबब नहीं बन पाई, बल्कि आज इनकी जकड़बंदी को और मजबूत करने का कारण बनती दिखाई देती है, —नायपॉल ने इस सच को बिना किसी लाग-लपेट के, असभ्यता और पिछड़ेपन के छोटे से छोटे संकेत को गहरे तंज के साथ अपने लेखन में उघाड़ा था। यही वजह है कि उन्हें विकासशील देशों में उत्तर-औपनिवेशिक युग के तीखे आलोचक के रूप में देखा जाता रहा, अपने ही लोगों के प्रति नफरत और विद्वेष के लेखक के रूप में।